SKRIFTLIG FORESPØRGSEL E-2432/02

af Graham Watson (ELDR) til Kommissionen

(26. august 2002)

Om: Posttjenester

Efter en afgørelse truffet af generaldirektøren for konkurrence i marts sidste år blev Deutsche Post idømt en bøde for at have misbrugt sin dominerende stilling på det tyske marked for brevpost. Hvordan agter Kommissionen at følge op på gennemførelsen af en række af de løfter, som blev afgivet af Deutsche Post i den afgørelse?

Hvilke garantier er der for at Deutsche Post ikke vil genoptage sin praksis på dette område, og for at andre operatører ikke vil blive udsat for uhæderlig konkurrence?

Svar afgivet på Kommissionens vegne af Mario Monti

(8. oktober 2002)

Det ærede medlem henviser til den beslutning, Kommissionen traf i marts 2001 vedrørende Deutsche Post AG's (DPAG) misbrug af dominerende stilling på det tyske brevmarked.

Kommissionen traf i 2001 i medfør af EF-traktatens artikel 82 to beslutninger mod DPAG, nemlig i henholdsvis marts og juli. Beslutningen i marts 2001 vedrørte DPAG's adfærd på det tyske pakkemarked, mens beslutningen i juli 2001 vedrørte leveringen af international brevpost i Tyskland.

I beslutningen af 20. marts 2001(1) omtales ofte som Deutsche Post I konkluderede Kommissionen, at DPAG havde misbrugt sin dominerende stilling på det tyske marked for levering af postordrepakker ved at udøve predatory pricing og yde loyalitetsrabatter. Under sagen accepterede DPAG at a) oprette et særskilt datterselskab for erhvervspakker, b) sikre, at alle de tjenester, den nye enhed leverer til DPAG, vil blive solgt til markedsprisen, og c) tilbyde konkurrerende postoperatører samme tjenester på samme vilkår som dem, der tilbydes det nye datterselskab. I henhold til beslutningens artikel 2 er DPAG forpligtet til i tre år at give Kommissionen meddelelse om udgifter, indtægter, afregningspriser og rabatter, der ydes til virksomhedens seks største postordrekunder. Det første regnskabsår for det nye datterselskab udløber den 31. december 2002. Kommissionen finder disse foranstaltninger tilstrækkelige til holde et vågent øje med DPAG's adfærd.

I Deusche Post II-beslutningen af 25. juli 2001(2) fandt Kommissionen, at DPAG havde misbrugt sin dominerende stilling ved at nægte at viderebefordre, opkræve tillæg på og forsinke international brevpost fra Det Forenede Kongerige. For at sikre, at DPAG fremover ikke gør brug af disse eller lignende foranstaltninger, har Kommissionen af DPAG opnået, at virksomheden indfører en procedure for behandling af indkommende international brevpost, der gør det lettere at opdage eventuelle fremtidige overtrædelser. Kommissionen følger udviklingen på det tyske marked for international brevlevering. For at vurdere den nuværende situation har Kommissionen skrevet til en række postoperatører og kunder, der tidligere har oplevet lignende problemer, når de skulle have deres internationale post leveret til adresser i Tyskland.

Det skal understreges, at Kommissionen i en vis grad må stole på oplysningerne fra markedsoperatører, hvis DPAG igen skulle misbruge sin stilling. Kommissionen har hidtil ikke modtaget oplysninger, der yder på, at DPAG ikke har opfyldt sine forpligtelser i medfør af de to beslutninger. Kommissionen vil selvfølgelig straks reagere, hvis den skulle modtage sådanne oplysninger.

(1) Deutsche Post I, Kommissionens beslutning 2001/354/EF, EFT L 125 af 5.5.2001.

(2) Deutsche Post I, Kommissionens beslutning 2001/892/EF, EFT L 331 af 15.12.2001.